Diari Oficial de la Generalitat Valenciana


Sumari del DOGV 6508, del 27-04-2011 (2011/4595)

RESOLUCIÓ de 2 de març de 2011, del president del Consell Valencià de Cultura, per la qual es convoquen el concurs literari i el concurs d'il·lustració sobre vacunes i medicina preventiva.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6508

Data del DOGV
:   27-04-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/4595


Data del document
:   02-03-2011

Organisme emissor
:   Consell Valencià de Cultura

Tipus de document
:   Resolució

Descriptors 

:   * distinció honorífica

RESOLUCIÓ de 2 de març de 2011, del president del Consell Valencià de Cultura, per la qual es convoquen el concurs literari i el concurs d'il·lustració sobre vacunes i medicina preventiva. [2011/4595]  
El Consell Valencià de Cultura ha manifestat ben sovint el seu interés pels temes relacionats amb la investigació científica i la sanitat. Recentment ha aprovat un informe Sobre la Llei d'Investigació Biomèdica (2010) i un altre Sobre els animals d'experimentació (2008), i ha publicat una sèrie de volums dedicats a aspectes mèdics i científics, entre els quals destaquen Ètica i medicina (2005); els llibres dedicats a la sanitat pública en la Segona República (2008); el Facsímil de Tribuna Médica dedicat a Charles Darwin (2009); i el més recent de tots, La escuela botánica valenciana del Renacimiento (2010), un llibre consagrat a l'humanisme mèdic renaixentista, que va ser l'última obra de l'antic membre del Consell Valencià de Cultura i professor d'Història de la Medicina José María López Piñero.  
  
També sentim una particular simpatia per la figura de Francisco Javier Balmis Berenguer (1753-1819), cirurgià alacantí el nom del qual ha quedat vinculat a la Real Expedición Filantrópica de la Vacuna o expedició Balmis, que va realitzar per les colònies espanyoles d'Amèrica i Filipines per a difondre la vacuna de la pigota, una fita en la història de la medicina preventiva que va salvar milers de vides.  
Per a l'any 2040, algunes estimacions consideren que la població mundial de sers humans haurà augmentat significativament i s'acostarà als 10.000 milions. El creixement continu de la població representa un greu desafiament per al medi ambient, ja que exigirà una major explotació de recursos naturalment limitats. Creixeran el nombre de persones desnodrides, les bosses de pobresa i l'amuntegament urbà, visible ja actualment en les anomenades megalòpolis, grans ciutats que compten amb aglomeracions de més de 10 milions d'habitants. Augmentaran les possibilitats de contagi i el risc d'aparició de noves malalties.  
  
En un context així guanyen importància conceptes com higiene, salut pública, protecció sanitària, promoció de la salut i medicina preventiva. Pensem en el control de la contaminació del sòl, l'aigua, l'aire, els aliments i els recursos; en les campanyes antitabac per a prevenir el càncer de pulmó i altres malalties associades al tabac; en les vacunes, que a pesar de la recent controvèrsia, continuen sent fonamentals en la primera infància i en la vellesa, en la quimioprofilaxi, la qual consistix a administrar fàrmacs per a prevenir malalties, i en els programes de detecció precoç que disminuïxen la taxa de mortalitat i faciliten els tractaments eficaços i curatius.  
  
Som conscients que un dels instruments de la promoció de la salut i de l'acció preventiva és l'educació per a la salut, que no està reservada als professionals sanitaris, sinó a la població en general. L'educació per a la salut ha d'incloure la informació relativa a les condicions socials, econòmiques i ambientals que influïxen en la salut, i també la informació referent als factors i comportaments de risc i a la utilització adequada del sistema d'assistència sanitària.  
  
Han transcorregut més de dos-cents anys des d'aquella Reial Expedició Filantròpica de la Vacuna (1803-1806) protagonitzada per Balmis, que va donar la volta al món i va estendre la vacuna de la pigota per les Antilles, Mèxic, Texas, Califòrnia, Amèrica Central i del Sud, Filipines, Macau, Cantón i l'illa de Santa Elena. A conseqüència de la dita vacuna, la terrible pigota va ser eradicada, i esperem que la vacuna de la poliomielitis també aconseguisca eradicar la poliomielitis.  
Per tot això, el Consell Valencià de Cultura convoca dos concursos, un de creació literària i un altre de dibuix, sobre les vacunes i la prevenció sanitària en el món.  
La iniciativa pretén sensibilitzar els jóvens, fomentar la seua capacitat creativa i convertir-los no solament en receptors, sinó també en portaveus d'un objectiu comú, que només s'aconseguirà amb la col·laboració de tots: mantenir la salut de la població i controlar o eradicar les malalties, en la mesura que siga possible.  
Com ha fet en ocasions anteriors, el Consell Valencià de Cultura promourà l'exposició pública, en el Centre Museístic del Barri del Carme, de les obres presentades.  
De conformitat, i fent ús de les competències assignades en la Llei 12/1985, de 30 d'octubre, de la Generalitat Valenciana, del Consell Valencià de Cultura, i del Decret 202/1998, de 15 de desembre, pel qual s'aprova el reglament d'organització i funcionament del Consell Valencià de Cultura, i d'acord amb la Llei 38/2003, de 17 de novembre, General de Subvencions, i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, resolc:  
  
Primer  
Convocar el concurs literari i el concurs d'il·lustració sobre vacunes i medicina preventiva i aprovar les bases per les quals es regulen estes convocatòries, que s'inclouen com a annex I d'esta resolució.  
  
  
Segon  
Els premis concedits en virtut d'esta convocatòria seran sufragats a càrrec de l'aplicació pressupostària 95.14.18.637.91.3, línies de subvenció T1102000 i T1103000 del Pressupost del Consell Valencià de Cultura per a l'any 2011.  
  
Contra la present resolució, que posa fi a la via administrativa, podran els interessats interposar, potestativament, recurs de reposició davant del mateix òrgan que l'ha dictat, en el termini d'un mes, comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció contenciós administrativa, sense perjuí que s'utilitze qualsevol altra via que es considere oportuna.  
  
  
València, 2 de març de 2011.- El president: Santiago Grisolia.  
  
  
ANNEX I  
  
Bases del concurs literari i del concurs d'il·lustració   
sobre vacunes i medicina preventiva  
  
Bases generals  
1. Podran prendre part en el concurs tots els alumnes dels centres públics, concertats i privats de la Comunitat Valenciana, que estiguen cursant estudis d'ESO o de Batxillerat.  
2. Els centres docents reuniran tots els treballs presentats pels seus alumnes i els enviaran, abans del 20 d'abril de 2011, a esta direcció:  
  
Consell Valencià de Cultura  
Per al concurs sobre vacunes i medicina preventiva.   
Palau de Forcalló, carrer Museu, núm. 3, 46819 València.  
No s'admetran els treballs enviats per correu electrònic.  
3. Un jurat, nomenat pel Consell València de Cultura, premiarà un treball per cada curs d'ESO i de Batxillerat, tant en la modalitat literària com en la de dibuix.  
4. Tots els treballs presentats podran ser exposats, amb menció expressa del nom dels seus autors i dels centres a què pertanyen. Els treballs premiats passaran a ser propietat del Consell Valencià de Cultura, que podrà publicar-los.  
5. A l'autor de cada treball seleccionat se li concedirà un premi, consistent en material escolar, per valor de cinc-cents euros (500,00 €), una medalla commemorativa i un diploma del Consell Valencià de Cultura.  
6. Als centres docents que hagen aconseguit el nombre més gran de seleccionats en cada nivell (ESO i Batxillerat) i modalitat se'ls obsequiarà amb material docent per valor de mil euros (1.000,00 €), una medalla commemorativa i un diploma del Consell Valencià de Cultura.  
  
7. Els centres docents podran iniciar el procés de realització i enviament dels treballs des del moment de la publicació de la convocatòria. Com s'indica en la base 2, la data límit de recepció dels treballs en la seu del Consell Valencià de Cultura és el 20 d'abril.  
8. La decisió del jurat es farà pública en el transcurs d'un acte a la seu del Consell Valencià de Cultura, en el qual es procedirà al lliurament dels premis. L'acte se celebrarà cap al 20 de maig. El Consell Valencià de Cultura es reserva la possibilitat de modificar-ne la data.  
  
9. Els treballs no premiats podran ser retirats en un termini de tres mesos, transcorreguts els quals s'entendrà que el concursant renuncia als seus drets.  
10. La participació en este concurs implica el coneixement i l'acceptació íntegra de les bases.   
  
Bases del concurs literari  
1. Els textos presentats hauran de ser inèdits. Hauran d'estar escrits en qualsevol dels dos idiomes oficials de la Comunitat Valenciana, i tractaran el tema de les vacunes i la medicina preventiva des de l'òptica de l'autor.  
2. Cada alumne presentarà un sol text, en el gènere literari que preferisca: narrativa, poesia, assaig, etc., amb la condició que no excedisca de set (7) fulls.  
3. En cada text han de constar, en lloc ben visible, el nom de l'autor o autora, el curs i el nivell a què pertany, i el centre docent.  
  
Bases del concurs d'il·lustració  
1. Les obres presentades hauran de ser originals, i tractaran el tema de les vacunes i la medicina preventiva des de l'òptica de l'autor.  
2. Cada alumne presentarà una sola obra, en format A-4 i suport Guarro-Geler o semblant. Les obres podran presentar-se en color o en blanc i negre, i en qualsevol tècnica. És aconsellable, no obstant això, evitar tècniques poc estables, com el pastel i les ceres. Si s'empra el collage, s'evitarà la utilització de materials que puguen desprendre's del suport, i l'ús d'imatges que no siguen originals.  
3. Cada obra portarà un lema. En la part posterior es faran constar en lletres majúscules el nom de l'autor o autora, el curs i el nivell a què pertany, i el centre docent.  
4. Tenint en compte la possibilitat que les obres d'interés siguen publicades, convé no utilitzar tintes plata, or i altres que no estiguen dins de la gamma normalitzada.  
5. El Consell Valencià de Cultura considerarà la possibilitat de triar una de les obres premiades, independentment del nivell a què corresponga, i publicar-la en cartells o en fullets. En este cas, en el dit cartell o fullet constaran les dades de l'alumne i del centre escolar a què pertany.